Kezdőlap Hírek Aktuális hírek Grecsó, Vera és a többiek
Ki Vera? Grecsó Krisztián így fogalmaz. „Vera nem én vagyok. Ő sokkal jobb ember nálam. De szerencsére közelről ismerem. Éppen az új regényem idején tölti be a tizenegyet. Ez a kislány nagyszerű ember, felnő a feladathoz. Mindenhez, ami rászakad. Pedig jön szerelem, igazság, kiderülnek családi sérelmek, elhallgatások. De neki mennie, élnie kell tovább. Ő a mi titkunk. Akik lehettünk volna. Vera a mi jobbik énünk.”
A Bencs irodalmi estek keretében május 21-én, kedden 17.30-tól Kováts Dénes beszélget a népszerű íróval pályafutásának fontos állomásairól, tematikus estjeinek motivációjáról, a család mint regényszereplő kérdésköréről, és természetesen legújabb kötetéről, a Veráról is.
Lesz komolyság, felolvasás, de móka, kacagás is.
Grecsó Krisztián költő, szerkesztő, újságíró. Korábban a Bárka folyóirat szerkesztője, a Nők Lapja vezető szerkesztője, a Szépírók Társasága alelnöke volt. 2009-től az Élet és Irodalom próza rovatának szerkesztője.
Nem kétséges, hogy a Bencs Villában május 21-én, kedden 17.30-tól Ön is egy izgalmas és érdekes beszélgetés részese lehet!
Jegyek már csak nagyon korlátozott számban kaphatók!